SAM หน้าซีด ไตรมาส 2/60 พลิกขาดทุน 27.52 ลบ. รับผลกระทบกรณีพิพาทกับกรมศุลฯ
SAM หน้าซีด ไตรมาส 2/60 พลิกขาดทุน 27.52 ลบ. จากปีก่อนมีกำไร 41.70 ลบ. รับผลกระทบกรณีพิพาทกับกรมศุลกากร ขณะที่งวด 6 เดือนแรกพลิกขาดทุน 69.29 ลบ. จากปีก่อนมีกำไร 119.52 ลบ.

10 ส.ค. 2560

บริษัท สามชัย สตีล อินดัสทรี จำกัด (มหาชน) หรือ SAM รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยผลการดำเนินงานในไตรมาส 2/2560 บริษัทพลิกขาดทุน เนื่องจากมีรายได้จากการขายจำนวน 541.23 ล้านบาท ลดลง 132.18 ล้านบาท หรือร้อยละ 19.63 เนื่องจากได้รับผลกระทบจากกรณีพิพาทกับกรมศุลกากร ทำให้มีคำสั่งซื้อสินค้าลดลง
ขณะที่บริษัทมีต้นทุนขายมีจำนวน 517.73 ล้านบาท ลดลง 46.25 ล้านบาท หรือร้อยละ 8.20 แต่ลดลงในสัดส่วนที่น้อยกว่าการลดลงของยอดขาย เนื่องจากบริษัทขายสินค้ากำไรน้อยลง เพื่อเรียกความเชื่อมั่นจากลูกค้าที่ลดการสั่งซื้อสินค้าให้กลับมาเป็นคู่ค้าเหมือนเดิม จึงส่งผลให้อัตรากำไรขั้นต้นลดลงจากร้อยละ 16.04 ในปี 2559 เหลือร้อยละ 4.40 ในปี 2560
นอกจากนี้บริษัทยังมีค่าใช้จ่ายในการบริหารจำนวน 46.53 ล้านบาท เพิ่มขึ้น 1.04 ล้านบาท หรือร้อยละ 2.29 เนื่องจากเป็นค่าใช้จ่ายเกี่ยวกับการว่าจ้างทนายเพื่อโต้แย้งข้อพิพาทกับกรมศุลกากร
อนึ่งก่อนหน้านี้ เมื่อวันที่ 30 พ.ค.59 ทางกรมศุลกากรได้แถลงข่าวการจับกุมขบวนการฉ้อฉลในการขอคืนเงินอากร สินค้าประเภทเหล็กตามมาตรา 19 ทวิ รวมมูลค่าความเสียหายกว่า 120 ล้านบาท และพาดพิงถึง SAM ว่ามีส่วนเกี่ยวข้องด้วย